Andrej Kolkutin

Andrej Borisovitj Kolkutin (, ; udtales [kål’kutin]; født 1957 i Smoljaninovo i Primorskij kraj i Sovjetunionen) er en russisk billedkunstner, der bor og arbejder i det nordlige Kaukasus. I 1982 fik han sin eksamen fra Repin Kunstakademi i det daværende Leningrad. Kolkoutin laver primært oliemalerier på lærred og grafiske værker, men har også lavet bemalede reliefer og skulpturer af træ. Kolkoutin er medlem af den russiske kunstnergruppe "The Foster Brothers", der også omfatter kunstnerne Andrej Jefi og Jevgenij Lindin.

Stil og motiver 
Kolkutin er kendt for sine særegne motiver ofte med simple mennesker fra den russiske provins eller fra Bibelen. Suprematistiske elementer kombineres med figurative elementer og traditioner fra den russiske ikonkunst. Skæve bygninger og spillekort danner til tider ramme om motiverne.
I de russiske ikoner har Kolkutin fundet inspiration til en særlig farveklang, som han skaber ved først at bemale lærredet med en eller adskillige neutrale grundmalinger. Farverne som males ovenpå bliver til tider meget lette og nærmest gennemsigtige.

Kolkutins kunst hører til den del af den postsovjetiske kunst, som er blevet kaldt overlevelsens kunst. Det er ikke en bevægelse, men en række enkeltstående kunstnere. Selvom man fordyber sig i kunsthistoriske traditioner i den postmoderne og postkommunistiske tid, bekender man sig ikke til en enkeltstående -isme. Kolkutin benytter stilarter fra tidligere epoker i Russisk kunsthistorie til at indgå i en dialog med hinanden. (Kolkutin, 1997)
Kolkutin er vokset op i Sovjetunionen, som var et ateistisk regime, og han blev døbt som 32-årig i slutningen af Sovjettiden, da censuren blev lempeligere. Således har han også taget den ortodokse Kristendom til sig gennem sin kunst, ligesom hans interesse for middelalderen er årsagen til, at der ofte forekommer spillekort på motiverne.

”I Kolkutins billeder er der tydeligvis tale om tre kunsthistoriske epoker, der byder sig til frem for andre, og som kunstneren bevidst forholder sig til og erklærer sin gæld til: En forhistorisk, ’primitivistisk’ tegn- og hieroglyf-baseret kunst; græske byzantinske og russisk-ortodokse ikoner samt den abstrakte, helt eller delvist nonfigurative ’neo-platoniske’ billedkunst fra 1900-tallets første årtier med navne som Piet Mondrian, Vasilij Kandinskij og ikke mindst Kasimir Malevitj.” (Bjørnager, 2006)

Kolkutin viser derimod begrænset interesse for den kunsthistoriske periode med mimesis, hvor man forsøgte at gengive virkeligheden på lærredet. Kolkutins værker er karakteriseret ved deres simple oprigtighed og en modvilje mod alt hvad der er falsk. Det handler om at finde ind til essensen (Bjørnager, 2006) ved aktivt at søge. Men det skal ske i de små hverdagsting.
Kolkutin forsøger således i sine værker at fastholde hverdagsscener som ellers ville forsvinde.

Malerier i Danmark 
I Danmark er Kolkutin repræsenteret på Sygeplejeskolen i Århus, Museet for Religiøs Kunst, samt i Kastrupgårdsamlingen og på Galerie Moderne i Silkeborg.

Repræsentationer 
Et udsnit af Kolkutins repræsentationer er:
 Tretjakoffgalleriet i Moskva
 Statsmuseet i Republikken Kabardino-Balkarien
 Volgograd Billedgalleri
 Tula Kunstmuseum
 Moscovia Banks samling
 Inkombanks Samling, Moskva
 Stolychny Banks Samling, Moskva
 Olympus Udstillingscenters Samling, Moskva

Herudover har Kolkutin holdt separatudstillinger i blandt andet USA, Tyskland, Kina, Danmark, Bulgarien, Polen og Belgien.

Litteratur 
 Andersen, Lisbeth Smedegaard. Guds moder og himlens veninde: Mariabilledets historie. Thaning & Appel 2008, 1. udg., 1. opl. pp.378-380
 Andrej Kolkoutine: Pictures from the Russian Province (kartiny russkoj provincii Kolkutin, Andrej), Ganymed Publishers, 1997
 Bjørnager, Kjeld: Andrei Kolkoutine: Signs and deeds from the Russian Province. Ganymed Publishers, 2006
 Damgaard, Allan. "Russisk maler sammenlignes med Chagall" en. Dagbladet Holstebro-Struer 1. sektion p. onsdag d. 20. september 2006
 Eveleigh, Romilly. ”Postmodern Icon” April 1., 2005
 Galerie Moderne Silkeborg. Kolkoutine 16.1-8.3 2010, Silkeborg Bogtryk 2010
 Knippel, Lars Ole. "Russisk indtog i hovedlandet" en. Jyllandsposten d. 30.11.2006 p.23.
 Seleznjova, Jekaterina. ‘Andrei Kolkoutine’ , 2007, Galerie Moderne, Silkeborg Galerie Moderne: ’Kolkoutine’ 2001
 Six Peintres Sovietiques d'aujourd'hui: Andrei Kolkoutine, Dmitri Krymov, Leonide Tichkov, Grigori Berstein, Lev Tabenkine. [Exposition, 8. mars-7 avril 1990], Fondation Mona Bismarck, 1990

Eksterne henvisninger 
 Andrej Kolkutins hjemmeside (engelsk) 
 Kino Gallery, Moskva (russisk)
 Galerie Moderne, Silkeborg 
 The Foster Brothers' hjemmeside (engelsk) 

Malere fra Rusland
Billedkunstnere
Portrætmalere
Billedhuggere fra Rusland
Personer fra Primorskij kraj